 NA WANDERI KAMAU HATUA ya Kenya kufungua upya mpaka baina yake na Somalia ndiyo sababu imechangia ongezeko la mashambulio ya vilipuzi dhidi ya magari ya polisi yanayofanya doria katika eneo la Kaskazini Mashariki. Kulingana na wadadisi wa masuala ya usalama, Kenya iliharakisha kufungua mpaka huo, uliofungwa zaidi ya miaka kumi iliyopita. Mpaka huo ulifungwa mnamo Oktoba 2011, wakati wa utawala wa Rais Mstaafu (marehemu) Mwai Kibaki, ili kudhibiti idadi ya wanamgambo waliokuwa wakiingia nchini kutoka Somalia kutekeleza mashambulio ya kigaidi. Wengi walikuwa wakiwakwepa maafisa wa usalama katika maeneo ya mipakani na kuingia nchini bila kugunduliwa. Wadadisi wa usalama wanasema kuna hatari Kenya kujipata katika hali hiyo, kwa “kuharakisha kufungua mpaka wake bila kuchukua tahadhari zifaazo wa kiusalama”. Kwenye mahojiano na ‘Taifa Leo’, mdadisi wa masuala ya usalama George Musamali, ameikosoa Wizara ya Usalama wa Ndani, Wizara ya Ulinzi na Idara ya Kitaifa ya Ujasusi (NIS) kwa kutochukua tahadhari zifaazo za kiusalama kabla ya kuufungua mpaka huo. Kulingana na Bw Musamali, lilikuwa kosa kufungua mpaka huo katika muda wa miezi mitatu, akitaja muda huo kuwa “mfupi sana”. “Ni mchakato ulioharakishwa. Kwa mpaka uliofungwa zaidi ya mwongo mmoja, miezi mitatu haitoshi kuufungua upya na kuruhusu raia wake kuanza kuingia nchini bila mikakati thabiti ya kiusalama kuwekwa,” akasema Bw Musamali. Kulingana naye, ni kinaya kuwa mataifa kama Amerika yana habari za kijasusi kuhusu mashambulio yanayopangwa kutekelezwa na wanamgambo wa makundi kama Al-Shabaab, huku idara za kijasusi nchini zikikosa kuwa na habari kama hizo. “Bila shaka, idara za kijasusi za Amerika zimekuwa zikitoa tahadhari kila mara wanamgambo hao wanapopanga kutekeleza mashambulio. Ni kinaya kuwa idara za Kenya hazijakuwa zikipata habari hizo, kwani zingezitumia kuzuia baadhi ya mashambulio ambayo yametekelezwa hapo awali,” akasema Bw Musamali. Kwa muda wa chini ya mwezi mmoja tangu eneo la kwanza la mpaka huo kufunguliwa, wanamgambo hao wametekeleza zaidi ya mashambulio sita na kuwaua maafisa 11 wa usalama, wengi wao wakiwa polisi. Mnamo Juni 13 (Jumanne) pekee, polisi wanane waliuawa baada ya gari lao kukanyanga kilipuzi, katika eneo la Bodhei, Kaunti ya Garissa. Mapema siku hiyo, basi lililokuwa ikisafiri kutoka Nairobi kuelekea Mandera lilifyatuliwa risasi na watu wanaoaminika kuwa wanamgambo wa Al-Shabaab. Abiria watatu walipata majeraha ya risasi katika kisa hicho, kilichofanyika katika eneo la Tarbaj, Kaunti ya Wajir. Kulingana na Bw Musamali, moja ya sababu ambazo zimechangia wanamgambo hao kuanza kuingia nchini ni kutoroka mashambulio ya wanajeshi wa Amerika, wanaohudumu nchini Somalia. Anaeleza ikizingatiwa kuwa taasisi kama Chuo Kikuu cha Garissa zimeanza kurejea katika hali ya kawaida, serikali inafaa kuchukua tahadhari za haraka kudhibiti hali ya usalama katika ukanza mzima wa eneo la Kaskazini Mashariki. “Alhamisi ni siku ya kipekee kwa Chuo Kikuu cha Garissa wanafunzi wakifuzu kwa shahada tofauti. Hakuna aliyedhani kuwa chuo hicho kingerejelea shughuli za masomo tena baada ya kukushambuliwa na magaidi mnamo 2015. Tunafaa kuhakikisha hali ya usalama inadumishwa,” akasema. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  